Els acords de col·laboració s'han de comunicar a la Direcció General d'Ordenació Professional i Regulació Sanitària amb una antelació mínima de dos mesos a la realització de les rotacions.
• Les rotacions externes les ha de proposar el tutor o tutora a la comissió de docència i ha d'establir de manera detallada els objectius que es pretenen aconseguir, en els termes del Reial decret 183/2008, de 8 de febrer.
• Les rotacions externes s'han de realitzar en centres acreditats per a la docència o en centres de reconegut prestigi nacional o internacional.
• La comissió de docència de destinació ha de manifestar la seva conformitat a la rotació externa sol·licitada.
• La gerència del centre d'origen s'ha de comprometre expressament a continuar abonant les retribucions a la persona resident, incloses les que es desprenguin de la atenció continuada que realitzi durant la rotació externa.
• El centre o unitat docent de destinació ha d'avaluar la persona resident al final del període de la rotació externa, en els mateixos termes que en les rotacions internes previstes en el programa formatiu.
• Les rotacions externes en centres o unitats docents no acreditades per a la formació especialitzada o en centres estrangers requereixen la justificació de l'elecció efectuada en detriment d'un centre o unitat docent acreditat, en relació amb el valor afegit que representen per a la formació dels residents i sobre el grau d'excel·lència que ha de garantir el període formatiu.
• En els casos en què les rotacions externes es repeteixen cada any des del mateix centre i unitat docent d'origen i cap al mateix centre i la mateixa unitat docent de destinació, pel mateix any de residència i pels mateixos objectius, s'entén que són rotacions externes sistemàtiques, i es pot formalitzar un acord de col·laboració entre el centre d'origen i el centre de destinació.
• Durant el període troncal del programa formatiu oficial de les especialitats troncals no es poden autoritzar rotacions externes de les que preveu l'article 21 del Reial decret 183/2008, de 8 de febrer.
• La durada de les rotacions externes durant el període de formació específica del programa oficial de les especialitats troncals no pot superar els quatre mesos, en la totalitat del període esmentat.
• En les especialitats no troncals la durada de les quals sigui de quatre anys o més, les rotacions externes no poden superar els quatre mesos continuats en cada període d'avaluació anual, ni els dotze mesos en el conjunt del període formatiu de l'especialitat respectiva.
En les especialitats la durada de les quals sigui de dos o tres anys, el període de rotació no pot superar els quatre o set mesos respectivament, en el conjunt del període formatiu de l'especialitat corresponent.
• No es poden autoritzar rotacions externes de cap especialitat en els darrers tres mesos previs a la finalització de la formació sanitària especialitzada.
• L'acord de col·laboració per a la realització de rotacions sistemàtiques i la seva aprovació per l'òrgan competent, substitueixen l'autorització individual de les rotacions externes, però no els seus efectes, motiu pel qual, anualment s'ha de comunicar a la Direcció General d'Ordenació Professional i Regulació Sanitària la relació nominal del personal resident afectat per la rotació externa autoritzada, així com qualsevol canvi que es produeixi.
En aquells casos en què les rotacions externes es repeteixen cada any des del mateix centre i unitat docent d'origen i cap al mateix centre i la mateixa unitat docent de destinació, pel mateix any de residència i pels mateixos objectius, s'entèm que són rotacions externes sistemàtiques, i es pot formalitzar un acord de col·laboració entre el centre d'origen i el centre de destinació.
Aquests acords han de comunicar-se a la Direcció General d'Ordenació Professional i Regulació Sanitària de forma prèvia a l'inici de les rotacions.
La presentació de la comunicació de l'acord mitjançant el model normalitzat, correctament emplenat i signat per la persona titular o representant, és suficient per considerar realitzat el tràmit.